28.4.2023
SK
Úradný vestník Európskej únie
C 149/43 Štvrtok 20. októbra 2022
Úsilie vo všetkých sektoroch
53. pripomína, že európsky právny predpis v oblasti klímy obsahuje záväzok uľahčovať odvetvové dialógy a partnerstvá v oblasti klímy tým, že inkluzívnym a reprezentatívnym spôsobom združí kľúčové zainteresované strany s cieľom povzbudiť samotné odvetvia, aby vypracovali orientačné dobrovoľné plány a naplánovali svoj prechod smerom k plneniu zámeru Únie dosiahnuť klimatickú neutralitu do roku 2050; zdôrazňuje, že takéto plány by mohli významne prispieť k pomoci odvetviam pri plánovaní potrebných investícií do prechodu na klimaticky neutrálne hospodárstvo a mohli by slúžiť aj na lepšie zapojenie sektorov do hľadania klimaticky neutrálnych riešení;
54. vyzýva všetky zmluvné strany, aby urýchlene prijali opatrenia proti emisiám metánu; víta globálny záväzok znížiť emisie metánu, ktorý EÚ, USA a niekoľko ďalších krajín podpísali na konferencii COP26 a ktorého cieľom je znížiť do roku 2030 všetky emisie metánu spôsobené ľudskou činnosťou o 30 % v porovnaní s úrovňami z roku 2020, čo je prvý krok smerom k zníženiu o 45 %, ktoré odporúča UNEP (22); vyzýva všetkých signatárov, aby zabezpečili zníženie emisií metánu na svojom území aspoň o 30 % do roku 2030 a prijali vnútroštátne opatrenia na dosiahnutie tohto cieľa; konštatuje, že približne 60 % emisií metánu vo svete sa vypúšťa zo zdrojov, ako sú poľnohospodárstvo, skládky odpadov, zariadenia na čistenie odpadových vôd a výroba a potrubná preprava fosílnych palív; pripomína, že metán je silný skleníkový plyn, ktorý je 28-krát silnejší ako CO2 v storočnom časovom rámci a 80-krát silnejší v 20-ročnom časovom rámci; v tejto súvislosti zdôrazňuje, že dôraznejšie opatrenia na zníženie emisií metánu sú jedným z nákladovo najefektívnejších opatrení na zníženie emisií skleníkových plynov v krátkodobom horizonte; konštatuje, že na nákladovo efektívne zmiernenie emisií metánu, za nízke alebo negatívne náklady, je už k dispozícii mnoho technológií a postupov; konštatuje, že emisie metánu v poľnohospodárstve sú spôsobené predovšetkým zvyšujúcim sa počtom hospodárskych zvierat a že emisie hospodárskych zvierat z maštaľného hnoja a enterickej fermentácie zodpovedajú približne za 32 % antropogénnych emisií metánu; v tejto súvislosti berie na vedomie návrh na zníženie emisií metánu v odvetví energetiky, ktorý Komisia predložila v decembri 2021; vyzýva na prijatie dodatočných záväzných legislatívnych opatrení na riešenie emisií v iných odvetviach produkujúcich emisie, na záväzné ciele Únie v oblasti znižovania emisií metánu, ako aj na zaradenie metánu medzi regulované znečisťujúce látky v smernici o národných záväzkoch na znižovanie emisií; opakuje svoju výzvu na riešenie otázky hustoty chovu hospodárskych zvierat v EÚ s cieľom zabezpečiť ambiciózne zníženie emisií skleníkových plynov v tomto odvetví; opakuje svoje stanovisko, že je potrebná zmena v modeloch spotreby smerom k zdravším potravinám, stravovaniu a životnému štýlu vrátane zvýšenej spotreby udržateľne a regionálne pestovaných rastlín a potravín rastlinného pôvodu a že je potrebné riešiť nadmernú spotrebu mäsa a ultra-spracovaných výrobkov;
55. domnieva sa, že modely udržateľnej poľnohospodárskej výroby si vyžadujú stanovenie globálnych noriem s využitím medziodvetvového, multidisciplinárneho prístupu „jedno zdravie“ (23) s cieľom zabezpečiť prechod na udržateľné potravinové systémy, ako aj splniť záväzky Parížskej dohody a Glasgowského klimatického paktu;
56. uznáva, že zmena klímy prispeje k zvýšeniu odolnosti voči antibiotikám, a preto žiada, aby zmluvné strany uzavreli globálnu dohodu o znížení používania antimikrobiálnych látok a boji proti riziku rezistencie;
57. zdôrazňuje, že odvetvie dopravy je jediným odvetvím, v ktorom emisie na úrovni EÚ od roku 1990 vzrástli, a že to nie je zlučiteľné s cieľmi EÚ v oblasti klímy, ktoré si vyžadujú rozsiahlejšie a rýchlejšie znižovanie emisií zo všetkých sektorov spoločnosti vrátane leteckej a námornej dopravy; domnieva sa, že v záujme zaistenia súladu vnútroštátne stanovených príspevkov so záväzkami celého hospodárstva požadovanými Parížskou dohodou by zmluvné strany mali byť dôrazne nabádané k tomu, aby do svojich vnútroštátne stanovených príspevkov zaradili emisie z medzinárodnej námornej dopravy a letectva a dohodli sa na opatreniach na medzinárodnej, regionálnej a národnej úrovni na riešenie emisií z týchto odvetví vrátane vplyvov letectva, ktoré nesúvisia s CO2, a vykonali uvedené opatrenia; ďalej pripomína, že podľa IEA musia mať všetky nové osobné automobily uvedené na trh na celom svete do roku 2035 nulové emisie s cieľom dosiahnuť do roku 2050 nulovú bilanciu emisií;
58. zdôrazňuje začlenenie námorných a leteckých emisií do systému EÚ pre obchodovanie s emisiami (ďalej len „ETS“), ktorý by mohol slúžiť aj ako vzor pre iné krajiny a bude podporovať väčšie ambície na medzinárodnej úrovni, a to aj v rámci Medzinárodnej námornej organizácie (IMO) a Medzinárodnej organizácie civilného letectva (ICAO); je znepokojený
(22) (23)
UNEP Global Methane Assessment 2021 (Globálne hodnotenie metánu za rok 2021).
https://www.who.int/health-topics/one-health#tab=tab_1